钦定古今图书集成/明伦汇编/氏族典/第623卷 > 《郑樵通志》 > 拓跋素
## 钦定古今图书集成/明伦汇编/氏族典/第623卷 > 《郑樵通志》 > 拓跋素

按《魏书常山王传》：“常山王遵子素，太宗从母所生，特
见亲宠，少引内侍，频历显官，赐爵尚安公，拜外都大
官。世祖初，复袭爵。休屠郁原等叛，素讨之，斩渠率，徙
千馀家于涿鹿之阳，立平原郡以处之。及平统万，以
素有威怀之略，拜假节征西大将军以镇之。后拜内
都大官。高宗即位，务崇宽征，罢诸杂调。有司奏国用”
不足，固请复之。惟素曰：“臣闻‘百姓不足，君孰与足’？”帝
善而从之。诏群臣议定皇子名。素及司徒陆丽议曰：
“古帝王之制名，其体有五：有信，有义，有象，有假，有类。
伏惟陛下当盛明之运，应昌发之期，诞生皇子，宜以
德命。”高宗从之。素宗属之懿，又年老，帝每引入，访以
治国政事。固辞疾归第。雅性方正，居官五十载，终始
如一，时论贤之。薨，谥曰康。陪葬金陵，配飨庙庭。